**SONET DE ŢARĂ**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rămâne ţara fără capi de soi,

E totul sus, acolo, o spoială,

Iar jos e trupul ţării prins de boală -

Ne-o fi mai bine-n viaţa de apoi...

Dar este-un Împărat şi este-o Lege

Mult mai presus de zbaterea mizeră

Şi de orice speranţă efemeră,

Iar El preabine totul înţelege.

Deci Lui hai să-i rămână ţara noastră,

Căci cu iubire ştie s-o conducă -

De-s vremuri bune sau de-o fi năpastă,

Pe oricare din noi poate să-l ducă

Mai sus de orice bine ce-i nălucă.

Împărăţia Lui e mult mai vastă!